b'\n_START_ARTICLE_\nLoic R\xc3\xa9my\n_START_SECTION_\nRana karijera\n_START_PARAGRAPH_\nR\xc3\xa9my je ro\xc4\x91en 2. sije\xc4\x8dnja 1987. godine u Rillieux-la-Pape, komuni u gradu Lyonu. Svoju mladu nogometnu karijeru zapo\xc4\x8deo je u lokalnom klubu ASPTT Lyon \xc4\x8diji trener je bio Ren\xc3\xa9 Jacquet, brat menad\xc5\xbeera Aim\xc3\xa9a Jacqueta. Nakon \xc5\xa1to su ga uo\xc4\x8dili skauti velikog Olympique Lyonnaisa, pridru\xc5\xbeio se njihovom klubu u omladinskoj akademiji. Tijekom provedenog vremena u Centre Tola Vologe, R\xc3\xa9my je trenirao s igra\xc4\x8dima kao \xc5\xa1to su Karim Benzema, Anthony Mounier i Hatem Ben Arfa. Nakon nekoliko godina provedenih u Akademiji,  11. listopada 2006. godine R\xc3\xa9my je potpisao svoj prvi profesionalni ugovor na tri godine. Samo tri dana iza toga, 14. listopada, upisao je svoj prvi profesionalni nastup u utakmici protiv Saint-\xc3\x89tiennea gdje je u\xc5\xa1ao kao zamjena Sylvainu Wiltordu u 73. minuti. Ve\xc4\x87 sljede\xc4\x87eg mjeseca, 11. studenog, zaigrao je u prvoj postavi u utakmici protiv Sedana gdje je igrao 82. minute prije nego \xc5\xa1to je zamijenjen. Utakmica je zavr\xc5\xa1ila pobjedom njegovog kluba 1-0.\n_START_SECTION_\nPosudba u Lens\n_START_PARAGRAPH_\nU sezoni 2007./08. R\xc3\xa9my je promoviran u seniorski tim gdje mu je dodijeljen dres s brojem 12. Tijekom jesenskog dijela sezone upisao je tek \xc5\xa1est liga\xc5\xa1kih nastupa za klub. 31. sije\xc4\x8dnja 2008. godine, Lyon je objavio da \xc4\x87e posuditi R\xc3\xa9myja prvoliga\xc5\xa1kom klubu Lensu. Dogovor je tako\xc4\x91er uklju\xc4\x8divao i mogu\xc4\x87nost otkupa igra\xc4\x8da, a cifra se kretala izme\xc4\x91u 8 i 10 milijuna Eura. R\xc3\xa9myju je u Lensu dodijeljen dres s brojem 9, a svoj debi u novom klubu ostvario je 9. velja\xc4\x8de 2008. godine kada je i postigao svoj prvi pogodak u profesionalnoj karijeri u 4-1 pobjedi protiv Caena. Dva tjedna kasnije, postigao je jo\xc5\xa1 jedan pogodak u 5-4 pobjedi protiv Le Mansa u polufinalu Lige kupa odigrav\xc5\xa1i 96 minuta od ukupno 120 koliko ih se igralo u toj utakmici. 15. o\xc5\xbeujka, pred 40 tisu\xc4\x87a doma\xc4\x87ih navija\xc4\x8da, postigao je pobjedonosni pogodak protiv Marseillea. U finalu kupa 2008. godine protiv PSG-a, R\xc3\xa9my je zapo\xc4\x8deo utakmicu, ali je nakon samo 12 odigranih minuta zamijenjen zbog ozljede. Lens je izgubio finale rezultatom 1-0. Nakon uspje\xc5\xa1no odra\xc4\x91ene posudbe u kojoj je zabio 4 pogotka u 12 nastupa, najavljeno je da \xc4\x87e se R\xc3\xa9my vratiti u Lyon za sezonu 2008./09.\n_START_SECTION_\nNice\n_START_PARAGRAPH_\nIako su mu prema potpisanom ugovoru ostale jo\xc5\xa1 dvije godine u Lyonu, 5. lipnja 2008. godine objavljeno je da \xc4\x87e se R\xc3\xa9my pridru\xc5\xbeiti igra\xc4\x8dima Nice s kojom je potpisao \xc4\x8detverogodi\xc5\xa1nji ugovor uz cijenu transfera od otprilike 8 milijuna Eura, \xc4\x8dime je oborio rekord transfera u klupskoj povijesti. Nakon dolaska dodijeljen mu je dres s brojem 7, a debi je ostvario u prvoj utakmici sezone koju je Nice izgubila 1-0 od Le Havrea. U sljede\xc4\x87ih \xc5\xa1est utakmica, R\xc3\xa9my \xc4\x87e zabiti \xc5\xa1est pogodaka. Neki od njih uklju\xc4\x8divat \xc4\x87e i pogodak protiv biv\xc5\xa1eg kluba Lyona te protiv Boulognea u Liga kupu. U razmaku od samo \xc4\x8detiri dana u listopadu 2008., postigao je pogotke u utakmicama protiv Bordeauxa (2-2) i protiv Caena (1-1). Nakon \xc5\xa1to tijekom zimskog razdoblja nije postigao niti jedan pogodak, dobroj navici vratio se u o\xc5\xbeujku 2009. godine kad je postigao tri pogotka u tri utakmice zaredom protiv Caena, PSG-a i Lorienta. Sezonu je zavr\xc5\xa1io s 36 nastupa i 13 postignutih pogodaka, vi\xc5\xa1e od bilo kojeg drugog igra\xc4\x8da iz kluba._NEWLINE_Sljede\xc4\x87u sezonu, 2009./10. R\xc3\xa9my je otvorio postizanjem pogotka ve\xc4\x87 u prvoj ustakmici u 2-0 pobjedi protiv Saint-\xc3\x89tiennea. Mjesec dana kasnije ponovno je postigao tri pogotka u tri utakmice zaredom, protiv Monaca i Lillea u Ligi i Saint-\xc3\x89tiennea u Liga kupu. Dva tjedna nakon toga ponovno je bio strijelac u utakmicama protiv Lorienta i biv\xc5\xa1eg kluba Lyona, a 7. studenog 2009. zabio je pobjedni\xc4\x8dki zgoditak, dvije minute prije kraja utakmice, protiv PSG-a na Parku Prin\xc4\x8deva. Pobjedni\xc4\x8dki pogodak postigao je i u sljede\xc4\x87oj utakmici, s bijele to\xc4\x8dke protiv Toulousea. 10. sije\xc4\x8dnja 2010. postigao je jedini pogodak u 2-1 porazu od poluprofesionalnog kluba Stade Plabennecois u Liga kupu. _NEWLINE_20. sije\xc4\x8dnja, nakon razo\xc4\x8daravaju\xc4\x87eg 1-0 doma\xc4\x87eg poraza od Auxerrea, nezadovoljni navija\xc4\x8di Nice navodno su pljuvali na nekoliko svojih igra\xc4\x8da, me\xc4\x91u kojima je bio i R\xc3\xa9my. Tijekom intervjua, R\xc3\xa9my je proglasio postupke navija\xc4\x8da potpuno neprihvatljivim i prijetio odlaskom iz kluba u zimskom periodu, ako se takvo ne\xc5\xa1to ponovi. Do tada su za njega bili zainteresirani veliki klubovi, me\xc4\x91u kojima i Arsenal, AC Milan i Fiorentina. Tako\xc4\x91er ga se povezivalo i s glasinama o povratku u Lyon kao i o prelasku u Bordeaux. Ipak, R\xc3\xa9my je na kraju ostao u Nici, nakon \xc5\xa1to su pregovori o njegovom povratku u Lyon propali. Nastavio je s dobrim igrama i postizanjem pogodaka do kraja sezone koji su uklju\xc4\x8divali dva pogotka u utakmici protiv Boulognea (3-3) te pogodak u posljednjoj utakmici sezone protiv Saint-\xc3\x89tiennea (1-1).\n_START_SECTION_\nMarseille\n_START_PARAGRAPH_\n19. kolovoza 2010. na svojim slu\xc5\xbebenim stranicama kluba Olympique de Marseille objavio je da je postignut dogovor s Niceom oko R\xc3\xa9myjevog transfera. R\xc3\xa9my je pro\xc5\xa1ao sve medicinske testove i istog dana potpisao petogodi\xc5\xa1nji ugovor. Novinarima je prezentiran 20. kolovoza. Iako cijena transfera nikad nije obznanjena, spekulira se da se kre\xc4\x87e blizu 15 milijuna Eura. Tijekom press konferencije, predsjednik kluba Jean-Claude Dassier otkrio je da su medicinski testovi ukazali na to da R\xc3\xa9my ima sr\xc4\x8danu manu. Zbog toga je R\xc3\xa9my propstio utakmicu protiv Lorienta kako bi se podvrgnuo detaljnijim medicinskim ispitivanjima koji su trebali utvrditi da li \xc4\x87e sr\xc4\x8dana mana utjecati na njegovu karijeru. 24. kolovoza doktori kluba koji su se konzultirali s kardiolozima javili su da R\xc3\xa9my mo\xc5\xbee nastaviti igrati nogomet u Marseilleu bez ikakve bojazni. U klubu je R\xc3\xa9my dobio dres s brojem 11, a svoj debi ostvario je 29. kolovoza u utakmici protiv Bordeauxa. Svoj prvi pogodak za novi klub postigao je 16. listopada u 1-0 pobjedi protiv Nancyja. Sljede\xc4\x87eg tjedna postigao je dva pogotka u 3-1 pobjedi protiv Lillea. U Ligi prvaka R\xc3\xa9my je postigao pogodak u razigravanju po skupinama protiv slova\xc4\x8dkog M\xc5\xa0K \xc5\xbdilina i ruskog Spartaka iz Moskve.\n_START_SECTION_\nMe\xc4\x91unarodna karijera\n_START_PARAGRAPH_\nR\xc3\xa9my je igrao za mlade francuske reprezentacije U-20 i U-21. S reprezentacijom U-20 igrao je Toulon turnir 2007. godine na kojem je postigao pogotke u utakmicama protiv Obale bjelokosti i Japana. Svoj debi za U-21 reprezentaciju ostvario je 15. studenog 2007. godine u prijateljskoj utakmici protiv Armenije. Svoj prvi pogodak za tu reprezentaciju postigao je 25. svibnja 2008. godine u utakmici protiv Nizozemske tijekom turnira u \xc5\xa0vedskoj. Svoje posljednje dvije utakmice za U-21 reprezentaciju odigrao je protiv Njema\xc4\x8dke u kvalifikacijama za U-21 Europsko nogometno prvenstvo u listopadu 2008. godine koje je Francuska ukupnim rezultatom izgubila 2-1. _NEWLINE_24. o\xc5\xbeujka 2008. godine, zbog ozljede Thierryja Henryja, R\xc3\xa9my je pozvan u Francusku nogometnu reprezentaciju \xc4\x8diji izbornik je tada bio Raymond Domenech na prijateljske utakmice protiv Engleske i Malija. R\xc3\xa9my je zaigrao u utakmici protiv Malija, u\xc5\xa1av\xc5\xa1i u igru u 54. minuti umjesto Samira Nasrija. Svoj prvi pogodak za seniorsku reprezentaciju postigao je 9. listopada 2010. tijekom kvalifikacija za Europsko prvenstvo 2012. godine u utakmici protiv Rumunjske koja je zavr\xc5\xa1ila rezultatom 2-0.'